Prometheus

Prometheo alikuwa mmoja wa miungu wa nasaba ya Watitani katika mitholojia ya Kigiriki. Alitazamwa kuwa mwana wa Iapetos na Clymene, hivyo alikuwa mjukuu wa Uranos. Kati ya miungu mbalimbali ndiye Prometheo aliyeumba binadamu.  

Katika masimulizi ya Wagiriki wa Kale siku moja alimdanganya mungu mkuu Zeu; wakati wa sadaka alificha nyama nzuri iliyotakiwa kuchomwa na badala yake alitoa sehemu zisizokuwa na thamani, maana alitaka kuhifadhi nyama nzuri kwa ajili ya binadamu aliowahi kuumba. Hapo Zeu alikasirika, hivyo alikataa binadamu wasipate siri ya kutumia moto. Lakini Prometheo aliamua kuiba moto mbinguni na kuwaletea binadamu.  

Zeu alikasirika akaamuru Prometheo afungwe kwa mnyororo kwenye milima ya Kaukazi. Kila siku alikuja tai aliyekula ini lake, ila wakati wa usiku ini lilikua upya, ili liliwe na tai siku iliyofuata. Prometheo alipaswa kuvumilia mateso haya miaka mingi hadi siku moja akaja shujaa Herakles aliyemwua tai na kumrudishia uhuru wake. Hatimaye Zeu alimsamehe akarudi katika baraza la miungu kwenye mlima Olimpos. 

Masimulizi ya Prometheo yalipokewa na Waroma wa Kale ambako Prometheo alitazamwa mara nyingi kama mwalimu wa ubinadamu aliyekuwa chanzo cha elimu na sanaa. Baadaye hadithi zake zilijadiliwa katika sanaa, fasihi na falsafa ya Ulaya, hasa tangu zama za Mwangaza. Wengine walimchukua kama mfano wa maendeleo ya sayansi na teknolojia yanayomwezesha binadamu kutawala mazingira asilia. Wengine tena walimchukua kama mfano wa kiburi cha binadamu katika kutafuta maendeleo kwa kila njia, bila kutaka kukubali hali yake kama kiumbe, hivi kwamba anaharibu mazingira na maisha kwa jumla. 

 Tovuti nyingine 
 Matini ya Hesiodo kuhusu miungu, Theogony
 Hadithi ya miungu, Prometheo
 Hadithi ya Theoi, Pronoea 
 GML, Prometheo  
 Encyclopedia Mythica, Prometheo  
 Messagenet, Prometheo  
 Prometheo, shairi la Noevel (Kifaransa)  
 Prometheo, shairi la Byron  

Jamii:Mitholojia ya Kigiriki